- Oko rebalansa budžeta postoji polušala u javnosti: zamislite, donose rebalans rebalansa. Ja se nadam da će ih iduće godine biti bar četiri ili pet kako bismo pokazali koliko smo uštedeli - rekao je premijer Aleksandar Vučić objašnjavajući u parlamentu zašto je važno doneti budžet.

- Rebalans smo doneli jer imamo više prihoda nego što smo računali, više smo

uštedeli i mi smo zbog toga srećni, a i građani bi trebalo da budu srećni - rekao je Vučić.

On je sa čuđenjem konstatovao da ne može da veruje da ambasadori Nemačke i SAD, na primer, više vole ovu zemlju nego poslanici, jer te diplomate pozitivno govore o merama Vlade, nego mnogi u zemlji.

Vučić je optužio demokrate da su pojeli 14 godina ove zemlje i da su najobičnije kukavice, te da nisu imali hrabrosti da sprovedu teške reforme. On je na taj način reagovao kada su poslanici DS dobacivali za vreme njegovog obraćanja.

Vučić je poručio demokratama da su "jaki i hrabri i prete samo kada nema ko da im odgovori", te da nisu imali hrabrosti, zbog čega je Srbija danas u ovako teškom stanju.

Premijer je dodao da je čuo da su ceo dan, od početka rasprave, demokrate u parlamentu "nešto pretile" i da je on došao da im odgovori, jer ih se ne plašši.

- Vi ste najobičnije kukavice i ništa više. To ste bili i to ste ostali - poručio je Vučić obraćajući se Draganu Šutanovcu, Borislavu Stefanoviću...

Na to je ustao Dragan Šutanovac i nešto dobacivao, na šta su mu izrečene dve opomene.

Vučić je zamolio predsedavajućeg, koji je podelio više opomena poslanicima DS, da ih pusti da dobacuju, "pa čak i da opsuju", jer će se tako, kako je rekao, lakše osećati i misliti da imaju sedam umesto šest odsto podrške.

- Za razliku od vas gospodine (Borislave) Stefanoviću, mislim da posedujem drugačije osobine. Sa šest posto glasova bi me bilo sramota da držim vlast, a vi držite vlast sa tih šest posto - rekao je Vučić.

On je tražio od predsedavajućeg da demokrate pusti da viču "da im bude lakše".

- Sa šest odsto ne bi mi palo napamet da vladam nigde, a neću da vladam ni sa 16, ni sa 26 odsto, a vama je vlast sve, ništa drugo sem velike vlasti nikada niste ni želeli. A ja želim da ljudi zapamte da smo nekada nešto za njih uradili i po tome se i te kako razlikujemo. Dakle, obećao sam da na 26 odsto, što vi nikada niste imali, neću biti premijer - rekao je Vučić.

On je Zoranu Živkoviću, koji je nešto pokušao da kaže sa svog mesta, poručio da “batinaški rečnik ostavi za ulice i za bandere i da s njime ne ulazi u parlament”.

- Ne samo da sam spreman da na tih 26 odsto dam ostavku, već i ukoliko ne budemo mogli da se izborimo sa štrajkovima, ako narod kaže da neće promene, da hoće politiku kakvu je vodila DS, ako žele put do bankrotstva i uništenja Srbije, ako misle da je moguće da se nešto izuzme iz aramžmana s MMF i programa vlade nešto izuzme, mi ćemo da se sklonimo. U fotelji se nismo rodili i u fotelji nećemo da umremo. To je razlika između vas i nas - rekao je premijer.

Stefanović: Vučić pokazao bes, primitivizam i prostakluk

- Vi ste danas pokazali izuzetno visok stepen nervoze, besa, primitivizma i prostakluka. Nijedan predsednik vlade nije nikada ovako razgovarao s narodnim poslanicima. Sve vreme ste vikali na nas i pitali nas zašto vam pretimo. Ja sam govorio o političkom bumerangu i sigurno će vas stići, čim vama ovako aplaudiraju za tu prazninu - uzvratio je Stefanović premijeru.

Stefanović je kazao da zbog takvog obraćanja Vučić duguje izvinjenje građanima.

Vučić je odgovorio da je rekao samo jednu uvredu - kukavičluk, a da on trpi uvrede demokrata godinama.

Živković: "Stoko jedna!"

Predsedavajući Igor Bečić je Zoranu Živkoviću, koji je tražio repliku, rekao da "svojim uličarskim rečnikom nije zaslužio reč".

Živković je uzvratio sa:

- Stoko jedna!

Bečić je potom Živkoviću izrekao treću opomenu i meru udaljenja. Potom je prekinuo sednicu i zamolio obezbeđenje da "postupi po izrečenim opomenama". Živković je potom sam napustio salu.

Živković je po izbacivanju sa sednice rekao da nije uradio bilo šta što je neprimereno političkom životu i da je udaljen mimo skupštinskog poslovnika. On je rekao da o razlozima zbog kojih je udaljen treba pitati Bečića.

Tokom izlaganja premijera, poslanici DS i NS su dobacivali, te je posle više opomena Živković udaljen sa sednice, a poslaniku Ivanu Nikoliću su izrečene dve opomene.

Izbacivanje Živkovića iz Skupštine:

Šutanovac: Premijer neprimereno reaguje

Šutanovac je predsedavajućeg posle pauze upozorio da je u više navrata prekršio Poslovnik i da je dozvolio da premijer neprimereno reaguje.

- Nisam rekao ni reč bahato, nadam se da je rečnik primeren - kazao je Šutanovac.

Bečić je upozorio Šutanovca da je bahato bilo prethodno izlaganje, posle čega mu je oduzeta reč i isključen mikrofon.

Premijer je prethodno u svom obraćanju poslanicima rekao da je slušao i o nekim pretnjama pritvorom i dodao da to, nažalost, govore oni koji su 14 meseci držali Gorana Kneževića u pritvoru samo zato što se drznuo da se suprotstavi Bojanu Pajtiću, koji je zatvoren jer je počeo da smeta Pajtiću, a koji je pravosnažnom presudom oslobođen lažžnih optužbi.

- Mi ne brojimo naprednjake i demokrate, već hapsimo kriminalce - rekao je Vučić.

On je rekao da se ne pokrivaju gubici Er Srbije, jer Er Srbija nije napravila gubitke.

- Vi ste pravili gubitke jer je to bilo javno preduzeće - rekao je premijer.

On je naveo da mora da se plati i dug Srbijagasa koji je isto tako napravljen u vreme vlade DS.

- Oni da su ostali na vlasti za šest meseci ne bi bilo ni plata ni penzija. I znaju oni to, ali se malo osokole kad mene nema, pa se bahate kako su se bahatili godinama - rekao je Vučić.

On je kazao da je ovo prvi drugačiji budžet od svih budžeta, to nije budžet koji će vladi doneti popularnost i smanjuje se u svim segmentima, naveo je.

- Suština ovog budžeta je da smo bili konzervativni i potcenili naše prihode. Deficit budžeta u periodu januar-novembar je smanjen deset odsto u odnosu na isti period prošle godine - kazao je Vučić.

On je naveo da je istovremeno povećana naplata PDV i akciza. U budućnosti će građani, obećao je Vučić, videti samo boljitak.

- Ovaj budžet smo napravili takvim da će svi da se ljute, i ja sam došao da primim sve udarce na svoja pleća - rekao je premijer Vučić.

Budžet je, kako je kazao, podržao MMF i čim bude usvojen izdaće izjavu što, kako je protumačio, znači da najkonzervativnija ustanova bolje od poslanika razume budžet.

- Pri tom oni nisu uračunali rešenje problema Železare, FAP-a, Azotare, Petrohemije, a neko će to da reši - kazao je Vučić.

Obraćajući se demokratama on je kazao da u 14 godina koliko su na vlasti FAP nije proizveo ništa a sad će da proizvede.

- A to treba da zahvalimo i slučaju i bogu što je jedan veliki finski entuzijasta i privrednik odlučio da se uhvati u koštac s novim izazovom - rekao je Vučić

On je najavio da će do 31. jauara biti održana velika proslava povodom početka rada Železare u Smederevu. Vučić je istakao da razume sve ljude koji protestuju na ulicama, ali oni bi morali da razumeju da u poslednja tri meseca "imamo mnogo bolje brojeve".

- I kada dočekamo veće brojeve na prihodnoj, a manje na rashodnoj strani, našoj sreći nema kraja - rekao je Vučić najavljujući veliki rast već 2016. a da će Srbija već 2015. biti u plusu.

Premijer je istakao smanjenje plata i penzija neće nužno trajati tri godine, te da se zaposleni u javnom sektoru i penzioneri mogu nadati povećanju primanja čim udeo plata u bruto društvenom proizvodu padne na sedam, a penzija na 12 odsto.

- Naš aranžman sa MMF-om nije oročen na tri godine, već na tri budžeta - rekao je Vučić, obraćajući se poslanicima.

Smanjenje učešća plata i penzija u BDP-u zavisi, prema njegovim rečima, isključivo od našeg rada i biće moguće kada osposobimo Železaru, Topionicu u Boru, FAP, Azotaru, MSK...

"To obični ljudi treba da razumeju, ako mi budemo radili i zaradili povećaćemo plate i penzije", rekao je premijer i dodao da plate i penzije neće biti niže za 10 odsto već da će to biti najviše 4,4 odsto.

Premijer je istakao i da ukupan nivo smanjenja penzija iznosi 5,8 odsto, nekim i 12, ali to je, kako je rekao, manji broj penzionera.

- Naravno, oni kojima smo dirali u taj deo imaju pravo da budu ljuti, ali oni bolje od svih razumeju koliko su naše mere važne i koliko su usmerene na našu budućnost i budućnost naše dece - rekao je Vučić.